“บิ๊กตู่” งัดม.44 ปลดผู้ว่าฯรฟท. พร้อมตั้ง “อานนท์ เหลืองบริบูรณ์” รักษาการแทน
“บิ๊กตู่” งัดม.44 ปลดผู้ว่าฯรฟท. พร้อมตั้ง “อานนท์ เหลืองบริบูรณ์” รองอธิบดีทางหลวง รักษาการแทน
23 ก.พ. 2560

ผู้สื่อข่าวรายงานว่า ราชกิจจานุเบกษาได้เผยแพร่คำสั่งหัวหน้าคณะรักษาความสงบแห่งชาติ (คสช.) ที่ 10/2560 เรื่องการปรับปรุงการบริหารงานของการรถไฟแห่งประเทศไทย (รฟท.) ลงวันที่ 23 ก.พ.2560 โดยให้คณะกรรมการ รฟท.ซึ่งปฏิบัติหน้าที่อยู่ในวันก่อนที่คำสั่งนี้มีผลใช้บังคับพ้นจากตำแหน่ง และให้งดการใช้บังคับบทบัญญัติมาตรา 24 มาตรา 26 มาตรา 27 มาตรา 28 แห่ง พ.ร.บ.การรถไฟแห่งประเทศไทย พ.ศ.2494 และให้คณะกรรมการ รฟท.ประกอบด้วยบุคคลตามข้อ 2 ของคำสั่งนี้จนกว่านายกรัฐมนตรีหรือหัวหน้า คสช.จะมีคำสั่งเป็นอย่างอื่น
พร้อมตั้ง บุคคลดังต่อไปนี้เป็นกรรมการคณะกรรมการ รฟท. ได้แก่ นายวรวิทย์ จำปีรัตน์ เป็นประธานกรรมการ ส่วนกรรมการอีก 8 คน ประกอบด้วย นางสาวชุณหจิต สังข์ใหม่, นายบวร วงศ์สินอุดม, นายปิติ ตัณฑเกษม, พลเรือเอกทวีชัย บุญอนันต์, นาวาอากาศเอกธนากร พีระพันธุ์, นางอัญชลี เต็งประทีป, นายอานนท์ เหลืองบริบูรณ์ และนายอำนวย ปรีมนวงศ์ เป็นกรรมการ
นอกจากนี้ ให้ผู้ว่าการ รฟท.ซึ่งปฏิบัติหน้าที่อยู่ในวันก่อนวันที่คำสั่งนี้มีผลบังคับใช้พ้นจากตำแหน่ง และให้ไปดำรงตำแหน่งเจ้าหน้าที่ของรัฐประจำสำนักนายกรัฐมนตรีตามคำสั่งหัวหน้า คสช.ที่ 68/2559 เรื่องมาตรการแก้ปัญหาเจ้าหน้าที่ในหน่วยงานอื่นของรัฐและการกำหนดกรอบอัตรากำลังชั่วคราว ลงวันที่ 16 พ.ย.2559 จนกว่านายกรัฐมนตรีจะมีคำสั่งเป็นอย่างอื่น
โดยแต่งตั้งให้นายอานนท์ เหลืองบริบูรณ์ รองอธบดีกรมทางหลวง รักษาการในตำแหน่งผู้ว่าการ รฟท.อีกตำแหน่งหนึ่งจนกว่านายกรัฐมนตรีจะมีคำสั่งเป็นอย่างอื่น